Kitų direktyvos nuostatų pakeitimams taikoma SESV 91 straipsnio 1 dalis ir jie pateikiami atskirame pirmiau nurodytu pasiūlyme.

•Subsidiarumo principas (neišimtinės kompetencijos atveju)

ES ir valstybės narės turi bendrą kompetenciją reglamentuoti transporto sritį pagal SESV 4 straipsnio 2 dalies g punktą ir vidaus rinkos sritį pagal SESV 4 straipsnio 2 dalies a punktą. Tačiau palaipsniui mažinti minimalias Sąjungos nustatytas apmokestinimo normas gali tik pati Sąjunga.

Jei ES veiksmų nesiimtų, valstybės narės privalėtų ir toliau taikyti minimalų transporto priemonės mokestį, net jei įsivestų arba ketintų įsivesti tinkamesnę infrastruktūros sąnaudų susigrąžinimo priemonę, tiesiogiai susijusią su individualiu infrastruktūros naudojimu. Dėl šios prievolės jos negalėtų sumažindamos transporto priemonių mokesčius suteikti proporcingų kompensacijų krovininio transporto sektoriui, nes tokios priemonės įvedimas sunkiosioms krovininėms transporto priemonėms galėtų lemti padidėjusias sąnaudas.

•Proporcingumo principas

Siūloma priemone prisidedama tik prie nustatytų tikslų siekimo, visų pirma prie nuoseklaus principų „teršėjas moka“ ir „naudotojas moka“ principų taikymo, ir neviršijama to, kas būtina šiems tikslams pasiekti. Būtina tikslingai iš dalies pakeisti II skyrių, kad valstybės narės galėtų laipsniškai mažinti sunkiųjų krovininių transporto priemonių mokesčius.

•Priemonės pasirinkimas

Kadangi keičiamas teisės aktas yra direktyva, akto, kuriuo ji iš dalies keičiama, forma turėtų iš esmės būti ta pati.

3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

•Galiojančių teisės aktų ex post vertinimas ir (arba) tinkamumo patikros

2013 m. Komisija paskelbė savo Direktyvos 1999/62/EB vertinimą. 2014 m. sausio mėn. paskelbtas išorinis „ES infrastruktūros apmokestinimo politikos nuo 1995 m. įgyvendinimo ir poveikio vertinimas“ (Evaluation of the implementation and effects of EU infrastructure charging policy since 1995). Šiuose vertinimo dokumentuose nustatyta įvairių su kelių mokesčio taikymu sunkiosioms krovininėms transporto priemonėms pagal dabartinę teisinę sistemą susijusių problemų. Visos tos problemos sprendžiamos kartu teikiamu pasiūlymu iš dalies pakeisti direktyvos III skyrių, nes šioje iniciatyvoje dėmesys skiriamas tik atstumu grindžiamo apmokestinimo taikymo palengvinimui.

Nors vienokį ar kitokį kelių apmokestinimą jau įgyvendino 24 valstybės narės ir išryškėjo tendencija pereiti prie tinklo lygmens atstumu grindžiamų rinkliavų, šis perėjimas yra lėtas ir Sąjungoje visa dar nevienodas. Atliekant vertinimą rasta daug nacionalinių kelių apmokestinimo politikų skirtumų ir nustatyta, kad dėl nepakankamo mokesčių tipų (ribotos trukmės vinjetės arba atstumu grindžiamos rinkliavos) ir naudojamų mokesčių rinkimo technologijų suderinimo tiek institucijos, tiek naudotojai patiria papildomos administracinės naštos ir sąnaudų.

2013 m. Komisija paskelbė transporto srities išorės sąnaudų internalizavimo arba mažinimo priemonių, įskaitant transporto priemonių mokesčius, santrauką.

•Konsultacijos su suinteresuotosiomis šalimis

Konsultacijos su suinteresuotosiomis šalimis atitiko minimalius konsultacijoms su suinteresuotosiomis šalimis taikomus standartus, nustatytus 2002 m. gruodžio 11 d. Komisijos komunikate (COM(2002) 704 final).